लुम्बिनीले ६ सय ३६ खेलाडी उतार्ने
गण्डकी प्रदेशमा हुने नवौं राष्ट्रिय खेलकुदका लागि लुम्बिनी प्रदेशबाट ६ सय ३६ खेलाडी प्रतिस्पर्धी हुने भएका छन् । त्यसमध्ये २ सय ८८ महिला र ३ सय ४८ पुरुष खेलाडी रहेको लुम्बिनी खेलकुद परिषद्ले जनाएको छ । 
लुम्बिनी — गण्डकी प्रदेशमा हुने नवौं राष्ट्रिय खेलकुदका लागि लुम्बिनी प्रदेशबाट ६ सय ३६ खेलाडी प्रतिस्पर्धी हुने भएका छन् । त्यसमध्ये २ सय ८८ महिला र ३ सय ४८ पुरुष खेलाडी रहेको लुम्बिनी खेलकुद परिषद्ले जनाएको छ । कुल ३६ खेलमा प्रदेशका पुरुष खेलाडीले ३५ खेलमा सहभागिता जनाउने छन् । महिला खेलाडीको ३० खेलमा सहभागिता रहने परिषदका सदस्य–सचिव जयप्रकाश भट्टराईले बताए । उनका अनुसार गल्फबाहेक सबै खेलमा लुम्बिनी प्रदेशले भाग लिनेछ । आठौं राष्ट्रिय खेलकुदमा पनि प्रदेशको नतिजा सन्तोषजनक थियो । सदस्यसचिव भट्टराईले यसपटक परिषद नै गठन भएर खेलाडी छनोट गर्दा व्यवस्थापकीय पाटो थप बलियो बनेको बताए । ‘प्रदेशका खेलाडीहरू नै उत्साही र थप मिहिनेत गर्न तयार छन्,’ उनले भने ‘विगतको भद्रगोल स्थिति अन्त्य भएर व्यवस्थित ढंगले छनोट प्रकृया गरिएको छ ।’ उनले प्रदेशका हरेक जिल्लाका खेलाडी समेट्न सकियोस् भन्ने उद्देश्यसहित विभिन्न जिल्लामा प्रतिस्पर्धा आयोजना गरेर उत्कृष्ट खेलाडीसँग छानेर तयार पारिएको दाबी गरे । बजेट अभाव भने समस्याका रूपमा रहेको उनको भनाइ छ । उनले खेलाडी छनोटमै बजे अभाव सुरु भएको सुनाए । यद्यपि ७ प्रदेशमध्ये सबैभन्दा कम बजेट पाएर राम्रो तयारी गरेकाले आफ्नो खेलाडी उदाहरण बन्न सकोस् भन्ने सदस्यसचिव भट्टराईको चाहना छ । ‘संघबाट जम्मा ४९ लाख प्राप्त भयो,’ उनले भने, ‘हामीले उक्त रकम खर्च गरिसक्यौं, अहिले अढाइ लाख परिषदकै खर्च गरी छनोट सिध्याएका छौं, अब बाँकी उताबाट टिम फर्केपछि हिसाबकिताब गर्नेछौं ।’ परिषदमा अन्य गतिविधिजस्तै प्रदेशस्तरीय प्रतियोगिता सञ्चालानार्थ आएको बजेट नै राष्ट्रिय खेलकुद तयारीमा लगाइएको उनले बताए । ‘हामीले चाहेर पनि खेलाडीलाई शतप्रतिशत सुविधायुक्त वातावरण दिन सकेनौं,’ उनले भने, ‘केही खेलाडी आफ्नो प्रस्तुति भन्दा बजेटको दृष्टिकोणमा अघि बढ्न खोज्नुले पनि केही निराश बनायो ।’ खेलाडी, प्रशिक्षक र कर्मचारी सबैका लागि खेल खेल्नु, सिकाउनु र कार्यान्वयन गर्ने पक्ष सम्हाल्नु महत्त्वपूर्ण हुनुपर्नेमा बजेटको अभाव खड्किनुले कहींकतै समस्या परेको सदस्यसचिव भट्टराईको भनाइ छ । विभागीय टोलीहरू (आर्मी, पुलिस र सशस्त्र प्रहरी)ले राम्रा र क्षमतावान खेलाडीलाई लिनुले पनि प्रदेश टिम कमजोर बन्ने अवस्था हरेक प्रदेशमा रहने उनको बुझाइ छ । भट्टराई भन्छन्, ‘विभागको नियमित तालिम, उनीहरूको सुविधामा हाम्रा खेलाडीको तुलना गर्न सकिँदैन । तर हाम्रा खेलाडी प्रतिभावान छन्, प्रदेशसँग तुलना गर्दा वाग्मतीपछि लुम्बिनी नै अगाडि आउँछ ।’परिषद बनेपछि खेलाडी अभिभावकत्व महसुस गराएकाले आफूहरूले सोहीअनुसार काम गर्न कोसिस गरिरहेको उनको दाबी छ । ‘बजेटले पिरोल्दा छनोट गर्नुपर्ने खेलाडी छनोट गर्न नसक्नु र खेलाडीलाई राम्रो वातावरणमा राखेर सिकाउन नसक्नुले दुखित तुल्याएको छ,’ उनले भने, ‘खेल प्रतिस्पर्धा हुनुभन्दा एक सातादेखि मात्र खेल संरचना बनाइनुले पनि समस्या थपेको छ । राज्यले त्यति प्राथमिकतामा प्रदेशलाई नपारेकाले यसमा थप काम गर्नुपर्नेछ ।’प्रदेशमा एथलेटिक्सको प्रशिक्षण जिम्मेवारी सम्हालिरहेकी पद्मा चौधरी प्रदेश परिषद्ले प्रशिक्षण क्याम्पको व्यवस्था गर्न र सेवा–सुविधा दिन नसक्नु कमजोरी भएको बताउँछिन् । उनले आफ्नो तर्फबाट गर्नुपर्ने मिहिनेतमा खरो उत्रिएको भन्दै खेलाडीको प्रस्तुति मैदानको नतिजाले देखाउने अपेक्षा गरिन् । ‘हामी पोखरा जानसमेत आफ्नै तरिकाले जानुपर्ने बाध्यता आइलाग्यो,’ उनले गुनासो पोखिन्, ‘हामी खेल्दा भव्यतासाथ हुने बिदाइ सम्झँदा यसपालि खेलाडी र प्रशिक्षक नै अलग तरिकाले आयोजनास्थल पुग्नुपर्ने बाध्यता छ ।’उनले एकैपल्ट जान गाडी र खर्चको सुविधा नपाएको गुनासो गरिन् । यो स्थिति रहे पनि आफ्नो प्रदेशको मान राख्नेगरी प्रतिस्पर्धा गर्न खेलाडीलाई मानसिक रूपमा प्रशिक्षण गराइरहेको उनी बताइन् । उनले एथलेटिक्समा १८ महिला र २० पुरुष खेलाडीलाई प्रशिक्षण गराइरहेकी छन् । १०० मिटर दौड र जम्पमा छनोट भएकी दाङकी निशा चौधरीले क्याम्पमा बसेर प्रशिक्षण नपाउनुले प्रतियोगितामा केही असर पर्छ कि भन्ने डर लागिरहेको सुनाइन् । उनले भनिन्, ‘प्रशिक्षकको सिकाउने शैलीले आत्मबल बढेको भए पनि सिक्ने समय घरदेखि आउन जानमै बित्ने र वर्षाका कारण बाटोको कठिनाइले समस्या पारिरहेको छ । हामी खेलाडीहरू निरन्तर सिकाइ चाहन्छ । तर क्याम्प नहुँदा त्यो पूरा हुन सकेन ।’